
ΑΠΟΦΑΣΗ ΡΑΕ ΥΠ’ ΑΡΙΘΜ. 635/2013 
Έγκριση των Πρότυπων Συμβάσεων Μεταφοράς Φυσικού Αερίου σε αδιάλειπτη βάση, διακοπτόμενη βάση και με τη διαδικασία της εικονικής ανάστροφης ροής και Χρήσης Εγκατάστασης ΥΦΑ που υποβλήθηκαν από την εταιρεία ΔΕΣΦΑ Α.Ε. 
Η Ρυθμιστική Αρχή Ενέργειας

Κατά την τακτική συνεδρίασή της, στην έδρα της, στις 19 Δεκεμβρίου 2013, και
Λαμβάνοντας υπόψη: 

1. Tις διατάξεις του άρθρου 6 του π.δ. 189/2009 (ΦΕΚ Α΄ 221/5.11.2009) «Καθορισμός και ανακατανομή αρμοδιοτήτων των Υπουργείων». 

2. Τις διατάξεις του ν. 2773/1999 «Απελευθέρωση της αγοράς ηλεκτρικής ενέργειας – Ρύθμιση θεμάτων ενεργειακής πολιτικής και άλλες διατάξεις» (ΦΕΚ Α΄  286). 
3. Τις διατάξεις του π.δ.139/2001 «Κανονισμός Εσωτερικής Λειτουργίας και Διαχείρισης της ΡΑΕ» (ΦΕΚ Α΄ 121).

4. Τις διατάξεις του ν. 3428/2005 «Απελευθέρωση αγοράς φυσικού αερίου» (ΦΕΚ Α΄ 313).
5. Την υπ΄ αρ. 611/2010 Απόφαση της ΡΑΕ με θέμα «Έγκριση των Συμβάσεων Μεταφοράς και Χρήσης Εγκατάστασης Υ.Φ.Α. που υποβλήθηκαν από τον Δ.Ε.Σ.Φ.Α. Α.Ε.» (ΦΕΚ Β΄ 480/2010).
6. Την υπ΄ αρ. 126/2012 Απόφαση της ΡΑΕ με θέμα «Έγκριση των Συμβάσεων Μεταφοράς και Χρήσης Εγκατάστασης Υ.Φ.Α. που υποβλήθηκαν από τον Δ.Ε.Σ.Φ.Α. Α.Ε.» (ΦΕΚ Β΄ 907/2012).
7. Τις διατάξεις της υπ’ αριθμ. Δ1/Α/5346/22.03.2010 Απόφασης του Υφυπουργού Περιβάλλοντος Ενέργειας και Κλιματικής Αλλαγής με θέμα «Κώδικας Διαχείρισης του Εθνικού Συστήματος Φυσικού Αερίου» (ΦΕΚ Β΄ 379/2010) (εφεξής, ο «Κώδικας»), όπως τροποποιήθηκε με την υπ’ αριθμ. 1096/2011 Απόφαση της ΡΑΕ (ΦΕΚ Β΄ 2227/2010) και την υπ’ αριθμ. 526/2013 Απόφαση της ΡΑΕ (ΦΕΚ Β΄  3131/2013), και ιδίως το άρθρο 110 αυτής.
8. Τις διατάξεις του Κανονισμού Τιμολόγησης Βασικών Δραστηριοτήτων του Εθνικού Συστήματος Φυσικού Αερίου (εφεξής «Κανονισμός Τιμολόγησης»), που εκδόθηκε με την υπ’ αριθμ. 594/2012 Απόφαση της ΡΑΕ (ΦΕΚ Β’ 2093/05.07.2012). 

9. Τις διατάξεις της υπ΄ αριθμ. 722/2012  απόφασης ΡΑΕ (ΦΕΚ Β’ 2385/27.8.2012) με θέμα «Έγκριση Τιμολογίου Χρήσης του Εθνικού Συστήματος Φυσικού Αερίου».
10. Το με αρ. πρωτ. ΠΔ 693/19.12.2013 έγγραφο του ΔΕΣΦΑ (ΡΑΕ Ι-179126/19.12.2013) με το οποίο υποβλήθηκαν σχέδια της Πρότυπης Σύμβασης Μεταφοράς Φυσικού Αερίου, της Πρότυπης Σύμβασης Μεταφοράς Φυσικού Αερίου σε Διακοπτόμενη Βάση, της Πρότυπης Σύμβασης Μεταφοράς Εικονικής Ανάστροφης Ροής και της Πρότυπης Σύμβασης Χρήσης Εγκατάστασης Υγροποιημένου Φυσικού Αερίου (ΥΦΑ) (εφεξής, από κοινού, οι «Πρότυπες Συμβάσεις»).
11. Το γεγονός ότι από την παρούσα Απόφαση δεν προκαλείται επιβάρυνση στον Κρατικό Προϋπολογισμό.
Σκέφθηκε ως εξής:

Επειδή, κατά τα προβλεπόμενα στην περίπτ. (α) της παραγράφου 2 του άρθρου 68 του Νόμου, ορίζεται: «2. Στο πλαίσιο των ανωτέρω υποχρεώσεων ο ΔΕΣΦΑ ΑΕ: α) Παρέχει στους Χρήστες πρόσβαση στο ΕΣΦΑ με τον πλέον οικονομικό, διαφανή και άμεσο τρόπο και για όσο διάστημα επιθυμούν, χωρίς να θέτει σε κίνδυνο την ομαλή και ασφαλή λειτουργία του ΕΣΦΑ. Για το σκοπό αυτό συνάπτει με τους Χρήστες Συμβάσεις Μεταφοράς, Συμβάσεις Χρήσης Εγκατάστασης Υ.Φ.Α. και  Συμβάσεις Χρήσης Εγκατάστασης Αποθήκευσης, σύμφωνα με πρότυπες Συμβάσεις, οι οποίες καταρτίζονται και δημοσιεύονται από το ΔΕ.ΣΦΑ ΑΕ στην ιστοσελίδα του, μετά από έγκριση της ΡΑΕ. …».
Επειδή, κατά τα  προβλεπόμενα στις παραγράφους 1 και 2 του άρθρου 71 του Νόμου, ορίζεται «1. Για τη δέσμευση δυναμικότητας του ΕΣΦΑ συνάπτονται Συμβάσεις μεταξύ του ΔΕΣΦΑ ΑΕ και των Χρηστών, σύμφωνα με τις διατάξεις της περίπτωσης α` της παραγράφου 2 του άρθρου 68. …2.Συμβάσεις διακοπτόμενης δέσμευσης δυναμικότητας είναι έγκυρες».

Επειδή, η ΡΑΕ με την υπ΄ αριθμ. 611/2010 Απόφασή της ενέκρινε την πρότυπη Σύμβαση Μεταφοράς Φυσικού Αερίου και την πρότυπη Σύμβαση Χρήσης Εγκατάστασης Υγροποιημένου Φυσικού Αερίου (ΥΦΑ) που υπέβαλε ο ΔΕΣΦΑ Α.Ε., κατά τα προβλεπόμενα στις διατάξεις του ν. 3428/2005 και του Κώδικα.
Επειδή, η ΡΑΕ με την υπ΄ αριθμ. 126/2012 Απόφασή της ενέκρινε την πρότυπη Σύμβαση Μεταφοράς Φυσικού Αερίου και την πρότυπη Σύμβαση Χρήσης Εγκατάστασης Υγροποιημένου Φυσικού Αερίου (ΥΦΑ) που υπέβαλε ο ΔΕΣΦΑ Α.Ε., κατά τα προβλεπόμενα στις διατάξεις του Νόμου και του Κώδικα, σε συνέχεια της πρώτης αναθεώρησης αυτού. 
Επειδή, σύμφωνα με το άρθρο 110 του Κώδικα, όπως τροποποιήθηκε και κωδικοποιήθηκε με τη δεύτερη αναθεώρηση δια της υπ’ αριθμ. 526/2013 Απόφασης της ΡΑΕ, «εντός δέκα πέντε (15) ημερών από τη θέση σε ισχύ του παρόντος, ο Διαχειριστής οφείλει να στείλει στη ΡΑΕ προς έγκριση, σχέδια Πρότυπης Σύμβασης Μεταφοράς Φυσικού Αερίου σε αδιάλειπτη βάση, Πρότυπης Σύμβασης Μεταφοράς σε Διακοπτόμενη Βάση, Πρότυπης Σύμβασης Μεταφοράς Φυσικού Αερίου με τη διαδικασία εικονικής ανάστροφης ροής και Πρότυπης Σύμβασης Χρήσης Εγκατάστασης ΥΦΑ, κατά τρόπο που οι ρυθμίσεις τους να είναι συμβατές με τις διατάξεις του παρόντος». 

Επειδή, ο ΔΕΣΦΑ, με τo αρ. πρωτ. ΡΑΕ Ι-179126/19.12.2013 έγγραφό του υπέβαλε, σύμφωνα με τις ειδικότερες διατάξεις της δεύτερης αναθεώρησης (τροποποίησης και κωδικοποίησης) του Κώδικα, ενώπιον της ΡΑΕ προς έγκριση: α) Πρότυπη Σύμβαση Μεταφοράς Φυσικού Αερίου, β) Πρότυπη Σύμβαση Μεταφοράς Φυσικού Αερίου σε Διακοπτόμενη Βάση, γ) Πρότυπη Σύμβαση Μεταφοράς Εικονικής Ανάστροφης Ροής και δ) Πρότυπη Σύμβαση Χρήσης Εγκατάστασης Υγροποιημένου Φυσικού Αερίου (ΥΦΑ), κατά τα προβλεπόμενα στις διατάξεις της περίπτωσης (α) της παραγράφου 2 του άρθρου 68 του Νόμου και του άρθρου 110 του Κώδικα. 
Επειδή, σύμφωνα με το αρ. πρωτ. Ι-179126/19.12.2013 έγγραφό του, ο ΔΕΣΦΑ Α.Ε. προτείνει εύλογες, λόγω της δεύτερης αναθεώρησης του Κώδικα, προσθήκες, αλλαγές ή διευκρινίσεις στην πρότυπη Σύμβαση Μεταφοράς Φυσικού Αερίου (σε αδιάλειπτη βάση) και στην πρότυπη Σύμβαση Χρήσης Εγκατάστασης Υγροποιημένου Φυσικού Αερίου (ΥΦΑ), οι πλέον χαρακτηριστικές εκ των οποίων είναι οι εξής: 

α) Αναφορικά με το άρθρο 3 υπό τον τίτλο «Υποχρεώσεις Συμβαλλομένων Μερών» της εν ισχύ έως σήμερα πρότυπης Σύμβασης Μεταφοράς, δίνεται πλέον η δυνατότητα στο Διαχειριστή αφενός μεν να παραλαμβάνει φυσικό αέριο από το Χρήστη Μεταφοράς όχι μόνον σε φυσικό Σημείο Εισόδου αλλά ή/και σε Εικονικό Σημείο Εισόδου ή/και σε Εικονικό Σημείο Δηλώσεων (ΕΣΔ), αφετέρου δε να παραδίδει φυσικό αέριο που πληροί τις Συνθήκες Παραλαβής σε Χρήστη Μεταφοράς όχι μόνον σε φυσικό Σημείο Εξόδου, αλλά ή/και σε Εικονικό Σημείο Δηλώσεων (ΕΣΔ).  

β) Αναφορικά με το άρθρο 4 υπό τον τίτλο «Τιμολόγηση και Πληρωμές» της εν ισχύ έως σήμερα πρότυπης Σύμβασης Μεταφοράς και της πρότυπης Σύμβασης Χρήσης Εγκατάστασης ΥΦΑ, τη ρητή συμπερίληψη, και δη κατά τρόπο διακριτό έναντι των λοιπών Χρεώσεων που οφείλονται κατά τα προβλεπόμενα στις εν λόγω Συμβάσεις, και των τυχόν χρεώσεων που απορρέουν από την εκτέλεση και λειτουργία αυτών, σύμφωνα με τις διατάξεις του Κώδικα. 
γ) Αναφορικά με το άρθρο 8 υπό τον τίτλο «Εγγυητική Επιστολή», και πλέον υπό τον ευρύτερο τίτλο «Εγγυήσεις», της  εν ισχύ έως σήμερα πρότυπης Σύμβασης Μεταφοράς και της πρότυπης Σύμβασης Χρήσης Εγκατάστασης ΥΦΑ σημειώνονται τα εξής: (1) διευρύνεται το πλαίσιο εφαρμογής του εν λόγω άρθρου, κατά τρόπον ώστε ο Χρήστης Μεταφοράς ή ΥΦΑ να δύναται να παράσχει εξασφαλίσεις προς το Διαχειριστή υπό τη μορφή όχι μόνον της Εγγυητικής Επιστολής αλλά ή / και της κατάθεσης/μεταφοράς Χρηματικού Ποσού Εγγύησης σε ειδικό τραπεζικό λογαριασμό που τηρεί ο Διαχειριστής, (2) οι εν λόγω Εγγυήσεις θα πρέπει να δίνονται από το Χρήστη Μεταφοράς ή ΥΦΑ τουλάχιστον μια εργάσιμη ημέρα πριν από τη σύναψη της πρότυπης Σύμβασης, ενώ ειδικώς αν η αίτηση του Χρήστη Μεταφοράς αφορά στην παροχή Υπηρεσιών Μεταφοράς διάρκειας μιας ημέρας, οι Εγγυήσεις προσφέρονται το αργότερο με την υποβολή της σχετικής αίτησης, (3) οι Εγγυήσεις θα έχουν ισχύ μέχρι την 12:00 ώρα της πέμπτης εργάσιμης ημέρας του δεύτερου ημερολογιακού μήνα που έπεται του ημερολογιακού μήνα εντός του οποίου λήγει η Σύμβαση, (4) σε περίπτωση κατάπτωσης της Εγγυητικής Επιστολής ή/και είσπραξης του Χρηματικού Ποσού Εγγύησης αντιστοίχως, ο Χρήστης Μεταφοράς θα πρέπει να εκδώσει και να παραδώσει στο Διαχειριστή νέα Εγγυητική Επιστολή ή/και να καταθέσει νέο Χρηματικό Ποσό Εγγύησης, προκειμένου να καλύπτεται πλήρως το σύνολο του ποσού της Εγγύησης, το αργότερο εντός χρονικού διαστήματος δύο εργάσιμων ημερών από την έγγραφη προς τούτο ειδοποίηση εκ του Διαχειριστή. 
δ) Αναφορικά με το άρθρο 8 υπό τον τίτλο «Εγγυήσεις», στην πρότυπη Σύμβαση Μεταφοράς, διευρύνεται το ύψος της εγγύησης που καταβάλουν οι Χρήστες Μεταφοράς στο Διαχειριστή, με σκοπό να συμπεριληφθεί σε αυτή και εγγύηση που αφορά στις λοιπές χρεώσεις που απορρέουν από την εκτέλεση και λειτουργία της Σύμβασης σύμφωνα με τις διατάξεις του Κώδικα. Το ύψος των Εγγυήσεων θα ανέρχεται συνολικά σε ποσό που ισούται: (i) στη Σύμβαση Μεταφοράς διάρκειας έως και πέντε ημερών με το 100% του αθροίσματος της χρέωσης δυναμικότητας όλων των Σημείων Εισόδου ή/και Εξόδου με βάση την αντίστοιχη Δεσμευμένη Μεταφορική Ικανότητα Παράδοσης ή/και Παραλαβής του Χρήστη, (ii) στη Σύμβαση Μεταφοράς διάρκειας από πέντε ημέρες έως και ενενήντα ημέρες με το 50% του αθροίσματος της χρέωσης δυναμικότητας όλων των Σημείων Εισόδου ή/και Εξόδου με βάση την αντίστοιχη Δεσμευμένη Μεταφορική Ικανότητα Παράδοσης ή/και Παραλαβής του Χρήστη, (iii) στη Σύμβαση Μεταφοράς διάρκειας μεγαλύτερης των ενενήντα ημερών έως και τριακόσιες εξήντα τέσσερις διαδοχικές ημερολογιακές ημέρες με ποσοστό επί τοις εκατό που θα εκκινεί από το 50% και θα καταλήγει αντιστοίχως και με γραμμικό τρόπο σε ποσοστό 20% του αθροίσματος της χρέωσης δυναμικότητας όλων των Σημείων Εισόδου ή/και Εξόδου με βάση την αντίστοιχη Δεσμευμένη Μεταφορική Ικανότητα Παράδοσης ή/και Παραλαβής του Χρήστη, σύμφωνα με τον τύπο που περιλαμβάνεται στην υποβληθείσα πρότυπη σύμβαση και τέλος (iv) στη Σύμβαση Μεταφοράς διάρκειας μεγαλύτερης ή ίσης των τριακοσίων εξήντα πέντε διαδοχικών ημερολογιακών ημερών σε ποσοστό 20% του αθροίσματος της ετήσιας χρέωσης δυναμικότητας όλων των Σημείων Εισόδου ή/και Εξόδου με βάση την αντίστοιχη Δεσμευμένη Μεταφορική Ικανότητα Παράδοσης ή/και Παραλαβής του Χρήστη.
ε) Προκειμένου για τη σύναψη Σύμβασης Μεταφοράς μετά από Αίτηση εγγεγραμμένου στο Μητρώο Δυνητικών Αντισυμβαλλομένων Χρηστών με το Διαχειριστή του άρθρου 8Α του Κώδικα,  και ειδικότερα αναφορικά με τα έγγραφα που αυτός οφείλει σύμφωνα με την παρ. 6 του άρθρου 8 του Κώδικα να επισυνάψει στην Αίτησή του, θα ισχύουν τα ίδια με εκείνο τον Χρήστη Μεταφοράς που εντός των τελευταίων δώδεκα μηνών από την υποβολή της νέας Αίτησης είχε συνάψει τουλάχιστον μια σύμβαση με το Διαχειριστή, και επομένως δεν απαιτείται η επανυποβολή των εγγράφων που παραμένουν σε ισχύ και δεν έχουν τροποποιηθεί στο ενδιάμεσο χρονικό διάστημα. 

στ) Αναφορικά με το Έντυπο Τεχνικών Στοιχείων που επισυνάπτεται στην Αίτηση παροχής υπηρεσιών Μεταφοράς Φυσικού Αερίου, την απλούστευσή του, με την απαλοιφή τμημάτων που δεν κρίνονται απαραίτητα ενόψει των ρυθμίσεων της δεύτερης αναθεώρησης του Κώδικα.
Επειδή, ο ΔΕΣΦΑ, με τo αρ. πρωτ. ΡΑΕ Ι-179126/19.12.2013 έγγραφό του υπέβαλε Πρότυπη Σύμβαση Μεταφοράς Φυσικού Αερίου σε Διακοπτόμενη Βάση και Πρότυπη Σύμβαση Μεταφοράς Εικονικής Ανάστροφης Ροής οι οποίες αφορούν στη δέσμευση διακοπτόμενης δυναμικότητας στο Εθνικό Σύστημα Φυσικού Αερίου και περιλαμβάνουν τα οριζόμενα στο Κεφάλαιο 2Α του Κώδικα. 

Επειδή, οι υποβαλλόμενες πρότυπες Συμβάσεις είναι συμβατές με τις προβλέψεις του Νόμου και Κώδικα.   
Αποφασίζει 

1. Την έγκριση της Πρότυπης Σύμβασης Μεταφοράς Φυσικού Αερίου, την οποία ο ΔΕΣΦΑ κατήρτισε και υπέβαλε με το αρ. πρωτ ΡΑΕ Ι-179126/19.12.2013 έγγραφό του, το κείμενο της οποίας επισυνάπτεται ως αναπόσπαστο τμήμα της παρούσας υπό το «Παράρτημα Α». 
2. Την έγκριση της Πρότυπης Σύμβασης Μεταφοράς Φυσικού Αερίου σε Διακοπτόμενη Βάση, την οποία ο ΔΕΣΦΑ κατήρτισε και υπέβαλε με το αρ. πρωτ. ΡΑΕ Ι-179126/19.12.2013  έγγραφό του, το κείμενο της οποίας επισυνάπτεται ως αναπόσπαστο τμήμα της παρούσας υπό το «Παράρτημα Β». 

3. Την έγκριση της Πρότυπης Σύμβασης Μεταφοράς Φυσικού Αερίου Εικονικής Ανάστροφης Ροής, την οποία ο ΔΕΣΦΑ κατήρτισε και υπέβαλε με το αρ. πρωτ. ΡΑΕ Ι-179126/19.12.2013 έγγραφό του, το κείμενο της οποίας επισυνάπτεται ως αναπόσπαστο τμήμα της παρούσας υπό το «Παράρτημα Γ». 

4. Την έγκριση της Πρότυπης Σύμβασης Χρήσης Εγκατάστασης Υγροποιημένου Φυσικού Αερίου (ΥΦΑ), την οποία ο ΔΕΣΦΑ κατήρτισε και υπέβαλε με το αρ. πρωτ. ΡΑΕ Ι-179126/19.12.2013 έγγραφό του, το κείμενο της οποίας επισυνάπτεται ως αναπόσπαστο τμήμα της παρούσας υπό το «Παράρτημα Δ». 
5. Τη δημοσίευση της παρούσας στην Εφημερίδα της Κυβερνήσεως.

Αθήνα, 19-12-2013
Ο Πρόεδρος της ΡΑΕ

Δρ. Νίκος Βασιλάκος

